PROGRAM POTPORE ZA SUFINANCIRANJE RADA UZGOJNIH UDRUŽENJA U PODRUČJU STOČARSTVA ZA RAZDOBLJE 2020. – 2022.

# UVOD

Stočarstvo Republike Hrvatske kroz svoju povijest vezano je uz tehnologije i uzgojno selekcijske metode koje su karakteristične i za najrazvijenije stočarske zemlje. Aktualiziranje i vjerodostojno provođenje uzgojnih programa, implementacijom modernih i znanstveno potvrđenih selekcijskih metoda, ima dvostruko značenje za uzgoj stoke. Primarni značaj uzgojno selekcijskog rada sa stajališta dohodovnosti je unaprjeđenje uzgoja kroz stvaranje jedinki boljih proizvodnih odlika. S druge strane, uzgojno selekcijske metode imaju veliku ulogu u očuvanju specifičnih genotipova i značajan su alat u planskom vođenju programa očuvanja izvornih i zaštićenih pasmina domaćih životinja.

Tradicija udruživanja uzgajivača stoke u uzgojna udruženja duža je od stoljeća. Svrha udruživanja uzgajivača u uzgojna udruženja je ostvarivanje zajedničkih interesa koji su se kroz vremena mijenjali, no u osnovi uvijek je to unaprjeđenje uzgoja stoke kako genetskog tako i dohodovnog.

Pristupanjem Republike Hrvatske u punopravno članstvo Europske unije i prihvaćanjem njene pravne stečevine, uzgojnim udruženjima pridaje se veći značaj u provedbi uzgojnih programa. U pripremnom razdoblju za ulazak u članstvo Europske unije, započeta je prilagodba postojećih uzgojnih udruženja, ali i osnivanje novih, koja postaju nositelji uzgojnih programa u Republici Hrvatskoj. Pojedina krovna uzgojna udruženja postigla su potpunu samostalnost u provedbi uzgojnih programa i zastupanju svojih članova uzgajivača, dok je dio uzgojnih udruženja postigao djelomičan stupanj samostalnosti u radu.

"Program potpore uzgojnim udruženjima u stočarstvu Republike Hrvatske" ima za cilj pomoći uzgojnim udruženjima u učinkovitijem ostvarivanju uzgojnih ciljeva definiranih u uzgojnim programima.

## PROGRAM POTPORE ZA SUFINANCIRANJE RADA UZGOJNIH UDRUŽENJA U PODRUČJU STOČARSTVA ZA RAZDOBLJE 2020. – 2022.

##  NOSITELJ PROGRAMA

Nositelj Programa potpore za sufinanciranje rada uzgojnih udruženja u području stočarstva za razdoblje 2020. – 2022. (u daljnjem tekstu: Program) je Ministarstvo poljoprivrede Republike Hrvatske.

## PRAVNA OSNOVA

Program ima uporište u sljedećim zakonskim propisima:

* članak 39. Zakona o poljoprivredi (»Narodne novine«, broj 118/2018)
* sukladno Uredbi Komisije (EU) br. 1407/2013 оd 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore (SL L 352, 24.12.2013.)

## CILJ I MJERE PROGRAMA

Sufinanciranjem Programa rada uzgojnih udruženja omogućiti će se učinkovitija provedba programa uzgoja stoke u Republici Hrvatskoj, pri čemu će se sufinancirati:

1. utemeljenje i/ili vjerodostojno vođenje matičnih knjiga
2. provođenje postupaka ispitivanja proizvodnosti i testiranja stoke u svrhu procjene njihove uzgojne vrijednosti te radi unaprjeđenja i očuvanja pasmina stoke
3. organizacijsko i infrastrukturno unaprjeđenje rada uzgojnih udruženja

Ciljevi će se ostvariti sufinanciranjem mjera:

1. administrativni troškovi uvođenja i vođenja matičnih knjiga
2. troškovi ispitivanja koja provode uzgojna udruženja ili koje treće strane provode u njihovo ime, radi utvrđivanja genetske kakvoće ili prinosa stoke, uz iznimku provjera koje provodi vlasnik stoke kao i rutinskih provjera kakvoće mlijeka
3. troškovi edukacije i informiranja uzgajivača stoke o provedbi uzgojnih programa
4. sudjelovanje u radu nacionalnih i međunarodnih organizacija i skupova iz područja provedbe uzgojno - selekcijskog rada u stočarstvu

## TRAJANJE PROGRAMA

Mjere utvrđene ovim Programom provoditi će se u razdoblju od 2020. do 2022. godine.

## KORISNICI POTPORA

Korisnici potpora su uzgojna udruženja u stočarstvu priznata od strane Ministarstva poljoprivrede, koja:

* 1. provode uzgojne programe na populaciji stoke u Republici Hrvatskoj
	2. imaju suglasnost Ministarstva poljoprivrede za bavljenje uzgojem uzgojno valjanih životinja u skladu s odredbama Zakona o uzgoju domaćih životinja ("Narodne novine", 115/2018) i Uredbe (EU) 2016/1012 Europskog parlamenta i Vijeća od 8. lipnja 2016. o zootehničkim i genealoškim uvjetima za uzgoj uzgojno valjanih životinja čistih pasmina, uzgojno valjanih hibridnih svinja i njihovih zametnih proizvoda i trgovinu njima kao i za njihov ulazak u Uniju te o izmjeni Uredbe (EU) br. 652/2014, direktiva Vijeća 89/608/EEZ i 90/425/EEZ i stavljanju izvan snage određenih akata u području uzgoja životinja („Uredba o uzgoju životinja”)
	3. podnesu prijavu sukladno ciljevima ovog Programa
	4. dostave potrebnu dokumentaciju
	5. nemaju nepodmirenih obveza javnih davanja

## OČEKIVANI REZULTAT

Očekivani rezultat Programa je unaprjeđenje uzgojnih programa i učinkovitija provedba svih metoda i postupaka definiranih u uzgojnim programima u cilju genetskog unaprjeđenja populacija stoke za bitna proizvodna svojstva kao što su proizvodnja mesa, mlijeka, jaja, meda i drugih stočarskih proizvoda. S druge strane, sa stajališta izvornih i ugroženih pasmina domaćih životinja očekivani rezultat Programa je unaprjeđenje uzgojnih programa metodama koje osiguravaju učinkovitije očuvanje izvornih genotipova i genetske varijabilnosti u populacijama izvornih pasmina domaćih životinja. I na kraju, očekivani rezultat Programa je administrativno jačanje uzgojnih udruženja u provedbi uzgojnih programa.

# FINANCIJSKA SREDSTVA ZA PROVEDBU PROGRAMA

Potpora opisana u ovom Programu dodjeljuje se uzgojnim udruženjima koja ispunjavaju uvjete prihvatljivog korisnika potpore navedenog u poglavlju 2.5. ovog Programa, a financirati će se iz Državnog proračuna Republike Hrvatske, stavka A650126 Sufinanciranje rada uzgojnih udruženja, u iznosu od 1.900.000,00 kuna po godini provedbe Programa, sveukupno za trogodišnje razdoblje trajanja Programa potpora će iznositi 5.700.000,00 kuna.

## IZNOS SUFINANCIRANJA RADA UZGOJNIH UDRUŽENJA

Iznosi, kojima Republika Hrvatska putem Ministarstva poljoprivrede (u daljnjem tekstu: Ministarstvo) sufinancira rad uzgojnih udruženja, definirani su razvrstavanjem udruga sukladno članku 3. stavku 2. Pravilnika o sadržaju vođenja registra udruga Republike Hrvatske i Registra stranih udruga u Republici Hrvatskoj ("Narodne novine", 4/2015), prema kojem sva uzgojna udruženja u Republici Hrvatskoj koja su nositelji uzgojnih programa možemo klasificirati u dvije skupine: udruge i savezi udruga.

Udruge koje su članice saveza udruga nemaju pravo samostalno ostvarivati financijsku potporu iz ovog Programa.

Iznos sredstava sufinanciranja kojima Ministarstvo sufinancira rad uzgojnih udruženja, nositelja uzgojnog/ih programa kroz ovaj Program iznosi do 90 %, a najviše:

* do 90.000,00 kuna za udruge
* do 300.000,00 kuna za saveze udruga

Iznose prihvatljivih troškova od ukupno dodijeljenih sredstava prema obliku, udjelu i najvećem prihvatljivom iznosu prema točkama Programa prikazane su u Tablica 1.

Tablica 1. Iznos prihvatljivih troškova dodijeljenih sredstava prema obliku uzgojnih udruženja prema udjelu i najvećem prihvatljivom iznosu prema točkama Programa:

|  |  |  |
| --- | --- | --- |
| Točka sufinanciranja | Vrsta troškova | Najveći mogući iznos prihvatljivih sredstava po točci  |
| savez udrugado | udrugado |
| Potpora točka (a) (do 100 % dodijeljenih sredstava) | Administrativni troškovi uvođenja i vođenja matičnih knjiga | 300.000,00 kn | 90.000,00 kn |
| Potpora točka (b) (do 70 % dodijeljenih sredstava) | Troškovi ispitivanja koja provode uzgojna udruženja ili koje treće strane provode u njihovo ime, radi utvrđivanja genetske kakvoće ili prinosa stoke, uz iznimku provjera koje provodi vlasnik stoke kao i rutinskih provjera kakvoće mlijeka | 210.000,00 kn | 63.000,00 kn |
| Potpora točka (c) (do 30 % dodijeljenih sredstava) | Troškovi informiranja i edukacije uzgajivača stoke o provedbi uzgojnih programa | 90.000,00 kn | 27.000,00 kn |
| Potpora točka (d) (do 10 % dodijeljenih sredstava) | Sudjelovanje u radu nacionalnih i međunarodnih organizacija i skupova iz područja provedbe uzgojno - selekcijskog rada u stočarstvu | 30.000,00 kn | 9.000,00 kn |

Ako se nakon zaprimanja svih pristiglih zahtjeva koji zadovoljavaju kriterije za sufinanciranje utvrdi da je ukupni iznos zahtjeva veći od iznosa osiguranog u Državnom proračunu za ovu namjenu, Ministarstvo će jedinstvenom Odlukom proporcionalno umanjiti jedinične iznose sredstava sufinanciranja iz ovog Programa.

## KRITERIJI ZA ODOBRAVANJE SREDSTAVA SUFINANCIRANJA RADA UZGOJNIH UDRUŽENJA

Visina iznosa sufinanciranja određuje se temeljem glavnog i dodatnih kriterija definiranih u ovom Programu.

Glavni kriterij je da li uzgojno udruženje ima status udruge više razine (savez udruga) ili niže razine (udruga), što se dokazuje uvidom u Ispis iz registra udruga Republike Hrvatske. Sukladno glavnom kriteriju kojem ustrojbenom obliku udruženje pripada, definiran je osnovni najveći iznos sufinanciranja prema sljedećem:

* + - * savezu udruga: do 170.000,00 kn
			* udruga: do 50.000,00 kn

Ovisno o obliku udruženja različito su definirani dodatni kriteriji za saveze udruga i udruge koji određuju drugi dio iznosa potpore, a koji se u konačnici pribrajaju osnovnom iznosu potpore.

Dodatni kriteriji za saveze udruga su:

1. geografska rasprostranjenost populacije domaćih životinja obuhvaćena uzgojnim programom/ima na:
	1. do 5 županija: 10.000,00 kn
	2. do 10 županija: 20.000,00 kn
	3. preko 10 županija: 30.000,00 kn
2. \*broj zaposlenika angažirani na poslovima provedbe uzgojnog/ih programa: do 40.000,00 kn po jednom zaposleniku
3. veličina populacije domaćih životinja na koju se implicira provedba uzgojnog/ih programa izražena u broju uvjetnih grla (UG)
	1. do 30000 UG: do 20.000,00 kn
	2. od 30000 do 60000 UG: do 40.000,00 kn
	3. više od 60000 UG: do 60.000,00 kn

Dodatni kriteriji za udruge su:

1. geografska rasprostranjenost populacije domaćih životinja obuhvaćena uzgojnim programom/ima na:
	1. do 3 županije: do 10.000,00 kn
	2. 4 i više županija: do 20.000,00 kn
2. \*zaposlen djelatnik angažiran na poslovima provedbe uzgojnog/ih programa po udruzi: do 40.000,00 kn

Ukupan iznos odobrenog sufinanciranja rada uzgojnog udruženja po podnesenom zahtjevu čini osnovni udio potpore definiran glavnim kriterijem i iznos definiran temeljem dodatnih kriterija.

\*Zaposlenik prihvatljiv za ostvarivanje dodatnog dijela potpore (za saveze udruga i udruge) je onaj koji je zaposlen (na puno ili dio radnog vremena) na poslovima provedbe uzgojnih programa zaključno s danom podnošenja prijave što se dokazuje ugovorom o radu i elektroničkim zapisom Hrvatskog zavoda za mirovinsko osiguranje.

Ugovor o radu mora biti sklopljen do datuma podnošenja zahtjeva, na neodređeno vrijeme ili na razdoblje trajanja programa za koje je podnesen zahtjev za sufinanciranje (do jedne godine).

# PROVEDBA I KONTROLA PROVEDBE PROGRAMA

Nadležno tijelo zaduženo za upravljanje, provedbu i praćenje provedbe mjera programa je Ministarstvo poljoprivrede. U svrhu praćenja mjera Programa Ministarstvo poljoprivrede osnovati će Povjerenstvo za upravljanje Programom potpore za sufinanciranje uzgojnih udruženja u području stočarstva 2020. - 2022., koje će razmatrati rezultate provedbe temeljem indikatora uspješnosti (poglavlje 7. ovog Programa) te temeljem istih donositi zaključke o provedbi i opravdanosti Programa.

Ministarstvo poljoprivrede je provedbeno tijelo koje zaprima prijave, provodi administrativnu obradu zahtjeva, provodi isplatu potpore uzgojnim udruženjima, zaprima financijske izvještaje o utrošku sredstava te provodi administrativnu kontrolu.

Pravilnikom o provedbi mjera Programa potpore za sufinanciranje rada uzgojnih udruženja u području stočarstva 2020. – 2022., detaljno će se propisati prihvatljivi i neprihvatljivi troškovi, način, rokovi i dokumentacija potrebna za podnošenje prijave, administrativna kontrola zaprimljenih zahtjeva, odobravanje i isplata potpore, te način izvještavanja.

Inspekcijski nadzor nad korisnicima potpora provodi Državni inspektorat Republike Hrvatske. U slučaju da se inspekcijskim nadzorom utvrdi nepravilnost vezana za ostvarivanje prava na potporu, poljoprivredna inspekcija će postupiti sukladno odredbama Zakona o poljoprivredi (Narodne novine 118/2018) i Zakona o državnom inspektoratu (Narodne novine 115/2018).

# INDIKATORI USPJEŠNOSTI PROGRAMA

Povjerenstvo za upravljanje Programom potpore za sufinanciranje rada uzgojnih udruženja u području stočarstva za razdoblje 2020. – 2022. godine, osnovano od strane Ministarstva poljoprivrede u procjeni rezultata uspješnosti Programa nakon njegovog završetka u roku od 3 mjeseca, koristiti će sljedeće indikatore:

* 1. iskorištenost novčanih sredstava Državnog proračuna Republike Hrvatske, stavke: A650126 Sufinanciranje rada uzgojnih udruženja
	2. broj priznatih uzgojnih udruženja koja su ostvarila pravo na sufinanciranje u Programu
	3. udio novčanih sredstava sufinanciranja dodijeljenih iz Programa u ukupnom godišnjem prihodu priznatog uzgojnog udruženja
	4. broj zaposlenih djelatnika u priznatim uzgojnim udruženjima na poslovima provedbe uzgojnih programa